38. schôdza NR SR - 2.deň - A. dopoludnia
Dátum: 2014-09-25
Poslanec: Zajac, Pavol (KDH)
Druh vystúpenia: Vystúpenie v rozprave

Vážená pani predsedajúca, dámy a páni, dovoľte mi, aby som sa vyjadril k rozprave, ktorá k tomuto návrhu zákona tu zaznela, a naozaj raz ešte zdôraznil to, že pre KDH je principiálne na prvom mieste zákon o jednom mandáte, ktorý stačí. Jeden mandát stačí, to je ten predchádzajúci ústavný návrh zákona, ktorý bol predkladaný. A KDH ho dovnútra strany dvadsať rokov používa. V rozprave zaznelo raz alebo dvakrát, že päť mesiacov bol poslancom Národnej rady primátor Bratislavy pán Ďurkovský, náš kolega. Áno, vyzýval som ho aj ja osobne, aj ďalší moji kolegovia ho vyzývali, aby sa vzdal mandátu buď primátora alebo poslanca Národnej rady. A práve ústavný návrh zákona, ktorý bol pred chvíľou navrhovaný, je tento, by mu znemožnil vykonávať mandát poslanca Národnej rady a zároveň primátora Bratislavy. Preto je toto pre nás principiálne. A čo je na tom farizejské? Platilo by to pre všetkých. Vyťahujete tu jeden prípad z minulosti, keď tu poslanec za KDH päť mesiacov sedel. Ale poslanci za SMER alebo aj za iné strany, ktorí sú tu niekoľko volebných období, sú primátormi krajských miest alebo veľkých miest, tu sedia niekoľko rokov, niekoľko volebných období. A toto vám nevadí. Ale v KDH vám vadí, že päť mesiacov tu sedel. Ak by bol takýto návrh zákona, nemohol by tu sedieť, nikto ani z KDH, ani zo strany SMER, ani z OĽaNO. Preto aj o tom hovorím, lebo včera keď mal tlačovku premiér Fico, tak hlavne na doplňujúce otázky novinárov, keď mu dávali, veď taký návrh pripravovalo v minulosti KDH, veľmi rád utekal k tomu, ale, nie, KDH navrhuje jeden mandát, a podobným zavádzajúcim odpovediam. KDH tento návrh zákona o jednom plate z verejných zdrojov navrhovalo aj v minulosti. A to treba si tu povedať. Tento návrh je tu opakovane. Kolegovia to tu opakovane navrhovali. Neprišli sme s tým preto, že sú komunálne voľby, ani jeden z jeho navrhovateľov nekandiduje. Opakovane už pred rokom to tu bolo navrhované. Tak treba to odkázať aj pánovi premiérovi, ktorý to včera prednášal. Principiálne ten zákon je taký istý s malým rozdielom, že oni navrhujú, aby za tú druhú funkciu sa poberal minimálny plat. My navrhujeme, aby sa nepoberalo za to nič. Bolo tu spomenuté viackrát, aby bolo aj KDH očierňované, keď sa jedná o viacnásobné platy, výsluhový dôchodok eurokomisára Figeľa, spomenuli ho viacerí, pán Petrák, pán Bublavý. Pán Šefčovič, súčasný eurokomisár nebude mať výsluhový dôchodok. Nemá plat eurokomisára, ktorý mu určila Európska únia v Bruseli? Nemajú platy, ktoré sú zadefinované v Európskom parlamente, europoslanci? Nemajú aj oni určité dôchodkové pripoistenie, ktoré dostávajú europoslanci? Dostávajú takéto benefity, dalo by sa povedať, europoslanci ako za SaS, tak za KDH, tak aj za SMER. Aj europoslanci za SMER sedia v europarlamente. Aj vy máte dneska eurokomisára. A ak Národná rada Slovenskej republiky bude rozhodovať o platoch a benefitoch pre europoslancov, pre eurokomisárov, potom je relevantné sa tu o tom baviť. Ale hovoriť o tom v Národnej rade, ktorá nerozhoduje o platoch europoslancov a eurokomisároch, je nadpráca. A nevieme to tu zmeniť. Bavme sa o tom, čo vieme zmeniť. A tu je návrh zákona o tom, aby z verejných zdrojov funkcionár mohol poberať iba jeden plat. A my sme radi, že premiér Fico, strana SMER sa inšpirovali viacnásobným podaním KDH a včera tento návrh zákona slávnostne odprezentovali. Nie je to prvýkrát, keď viacnásobným podávaním návrhov zákonov KDH pritlačilo vládnu stranu Roberta Fica k tomu, že nakoniec ste s tým návrhom prišli vy. Tak to bolo v prípade aj vzdelanostného cenzu. A ja som rád, kolega Bublavý, že nakoniec ste ho predložili konkrétne vy. Ale ja som deväť mesiacov za KDH na volebnej komisii donekonečna opakoval, že je to nevyhnutné, je to potrebné aj zo skúseností mojich z komunálnej politiky. Ale museli sme vás k tomu pritlačiť. Aj to je práca opozičných strán, opozičných poslancov, že poukazujú na problémy, ktoré sú v spoločnosti, predkladajú riešenia a keď sa k tomu pridajú aj médiá, tak nakoniec vás k tomu dotlačíme, tak ako sme k tomu dotlačili včera premiéra. A, samozrejme, následne ste pustili mimoriadnu schôdzu a priznali ste si chybu, že vyradiť proti rokovaciemu poriadku desať bodov opozičných bola chyba. Takže touto mimoriadnou schôdzou ste si tú chybu priznali. Samozrejme, bola tu debata od kolegu Hlinu o tom, či to je správne, ak niekto vykonáva funkciu, a viackrát tu spomenul funkciu napríklad primátora Košíc, aby za to nepoberal podľa nášho návrhu nič alebo podľa návrhu pána premiéra minimálnu mzdu 380 eur. Preto som hovoril o tom, že pre nás je zákon o „jednom mandáte stačí“ principiálny. Tento návrh zákona, ktorý hovorí o tom, že iba jeden plat môže poberať verejný funkcionár, je, kolega Kvasnička to nazval, minimalistický. Áno, je to riešenie, ktoré je možno pre vládnu stranu prijateľnejšie dneska. My pevne veríme, že do budúcnosti to, že jeden mandát stačí, je principiálne, lebo keď budeme hovoriť len o jednom plate z verejných zdrojov alebo o druhom plate len minimálnom, dostávame sa do situácie, keď niekto povie, že je ochotný robiť primátora Košíc za 380 eur. Alebo videl som v Televíznych novinách, keď v lete natáčali a chodili za niektorými funkcionármi strany SMER, myslím si, že aj pán Baška tam bol, ako všetci začali hovoriť o tom, ako svoj plat poskytujú na charitu. Je to vznešené, ak ten druhý plat poskytujú na charitu, bol tu aj pán Muňko spomínaný, ale je to už na dobrovoľnej báze. A potom nabrali dojem viacerí občania, ako aj kolega Hlina, ktorý o tom hovoril, prečo to vlastne robia, prečo sú niektorí verejní funkcionári, primátori krajských miest ochotní robiť funkciu aj zadarmo. Pán kolega Brocka spomínal pána kolegu Chomu, ktorý je primátor v Žiline, v krajskom meste a má štyri funkcie. A on hovorí, že za štvrtú funkciu neberie nič, že ju urobí zadarmo, ale potom logicky prichádza otázka, prečo to robí. Dámy a páni, robí to pre vplyv a to sa vyjadrujem veľmi mierne. Robí to pre ten vplyv. Kolega Petrák a Bublavý tu rozprávali o tom, aké je to dobré, ak skúsenosti z komunálnej politiky prinesú do parlamentu. Áno, aj ja mám túto osobnú skúsenosť, že skúsenosti ľudí z našich obcí a miest je dobré sem priniesť. Ale bolo by férové potom túto funkciu na obci prenechať na niekoho iného, lebo potom sa tu bavíme o tom, že primátori a starostovia za SMER, ktorí tu sedia, majú vyšší vplyv ako ich kolegovia starostovia a primátori, ktorí tu nesedia. Dokážu si určité veci tu vybaviť, na rozdiel od tých, ktorí tu nesedia. A bavíme sa teraz o tom, v ktorých krajinách, ako to je. Pán kolega Číž rozprával o tom, ako vo Francúzsku väčšina poslancov národného parlamentu sú poslancami a primátormi obcí a miest. Ale v susednom Poľsku nemôže byť poslanec Sejmu ani len obecným poslancom. A keď som sa pýtal, prečo nemôže byť teda aj aspoň tým obecným poslancom, veď tam sedí raz za dva mesiace, pár hodín, veď to časovo nie je problém zvládať, povedali mi, že je to pre konflikt záujmov. Poslanci Národnej rady hlasujú za veľmi dôležité zákony, za štátny rozpočet, kde sa prerozdeľujú verejné financie. A naozaj pán kolega Muňko tu predkladá správu o Sociálnej poisťovni a zároveň si za ňu hlasuje. Poslanci, starostovia, primátori za SMER, ktorí tu sedia, hlasujú za štátny rozpočet, ktorý sa ich bezprostredne dotýka. Veď keď tu budeme hlasovať o tom, koľko percent z podielu daní ide pre obce a mestá, veď sú v konflikte záujmov. Áno, ich skúsenosti sú v poriadku, ale v takom prípade, ak chcú byť poslancami Národnej rady, by bolo lepšie, ak by vykonávali len jednu funkciu. Áno, kolegyňa Mezenská hovorila o tom, že je potrebné urýchlene prijať tento návrh zákona. Viackrát tu bolo, až by som povedal, v debate pingpongované, kolega Bublavý o tom rozprával, že vy ste mi umožnili v roku 2004 prijatým návrhom zákona to, aby starosta a primátor mohol byť zároveň poslancom. Tak som nevedel, či chválil týchto, ktorí to schválili, alebo či sa sťažoval. Nerozumel som tomu. Hovoril o farizejstve KDH, ale ja som nerozumel, či to chválil alebo sa sťažoval, tým, ktorí umožnili, aby tu mohol sedieť, aby mohol poberať viacnásobné platy. Ja v tomto pléne keď počujem, že nemôžeme niečo prijať a riešiť len preto, že vy ste to v minulosti neurobili alebo ste to prijali zle, tak mne vnútorne je z toho zle, pretože život na Slovensku sa vyvíja, tak ako aj všade inde vo svete a určité praktické skúsenosti s niektorými zákonmi nás nútia k tomu, že ich musíme meniť podľa toho, ako si to vyžadujú potreby občanov Slovenska. A tých prekáračiek, že „a teraz to neprijmeme preto, lebo vy ste to vtedy prijali tak alebo onak“, už ľudia na Slovensku majú dosť. Ľudia na Slovensku nepotrebujú istoty, ľudia na Slovensku potrebujú také návrhy zákonov, ktoré budú riešiť problémy občanov Slovenska, v prvom rade nezamestnanosť, korupciu, vymožiteľnosť práva, podporu podnikania. A keď s takými návrhmi prichádzame, tak to treba riešiť. Ak sa v minulosti urobili nejaké chyby, sme tu od toho, aby sme to riešili. Nie sme tu od toho, aby sme hovorili, že všetky zákony na Slovensku sú v poriadku. Potom by neboli potrebné zasadnutia Národnej rady každý mesiac. Preto tento návrh zákona, ktorý rieši určitou formou problém viacnásobných platov z verejných zdrojov, ktoré na Slovensku dneska existujú, rieši to. Pripojil sa k tomu včera aj premiér Fico, ktorý identický návrh zákona predložil, s tým maličkým rozdielom, že my za druhú funkciu nenavrhujeme žiaden plat, on za ňu navrhuje minimálny plat, ale to je vec dohody v druhom čítaní. A keďže to potrebujeme na Slovensku riešiť teraz, a nie po roku 2016, chcel by som poprosiť o podporu tohto návrhu zákona. Ďakujem za pozornosť.